F'messaġġ fuq Facebook id-Deputat Nazzjonalista Hermann Schiavone appella biex il-Partit Nazzjonalista "ikollu l-kuraġġ" li jerġa jilqa' fi ħdanu eks Deputati u eks attivisti li ma baqgħux fil-partit jew li saħansitra fl-aħħar snin immilitaw favur il-Partit Laburista. Schiavone jsemmi b'ismu lil Franco Debono u jgħid li l-atteġġjament ta' Deputati bħalu kienu biss riflessjoni "illi kienu 10 snin 'il quddiem." Il-Partit Nazzjonalista, appparti li tilef eluf ta' votanti li tradizzjonalment kienu jivvutawlu, tilef ukoll numru ta' Deputati li b'xi mod ma qablux mal-Gvern ta' Lawrence Gonzi. Prinċipalment dawn huma Franco Debono, Jeffrey Pullicino Orlando - li saħansitra kien kandidat tal-Partit Laburista fl-2017 - u l-eks Ministru Jesmond Mugliette. Ma' dawn jingħaqdu diversi uffiċjali fosthom l-eks Sindku Nazzjonalista u issa Deputat Laburista Ian Castaldi Paris, el-eks Kunsillier f'Tas Sliema Cyrus Engerer, l-eks Sindku tas-Siġġiewi Robert Musumeci, l-eks kunsillier Nazzjonalista u issa Kunsillier Laburista fuq San Pawl il-Baħar Pawlu Bugeja kif ukoll l-eks xandar fuq il-midja u eks membru tal-Eżekuttiv tal-PN, Jean Claude Micallef - illum ukoll Deputat Laburista. Schiavone - għal ħafna snin avversarju politiku distrettwali ta' Franco Debono - qal illi li Deputat jivvota kontra l-partit tiegħu hija xi ħaġa normali fil-ġurnata tal-lum f'pajjiżi, fosthom ir-Renju Unit. Is-sistema Parlamentari Maltija hija mibnija fuq dik tar-Renju Unit. "Naqbel ma' Schaivone li l-P.N. jrid jissaffa mit-telfa tal-erbghin elf. U x'hemm aħjar milli l-partit jibda billi jehħes mil-mascot ta' dik t-telfa – Schiavone nnifsu! Ħafna nies fehmu mal-ewwel kemm kelli raġun meta tkellimt bhala deputat Nazzjonalista. Aktar m'għadda żmien aktar nies fehmu u l-istorja aktar kompliet tagħtini raġun. Il-ftit li kien baqa' ma fehmux, meta daqu lil Schiavone ġew fuqi personalment u qaluli 'Fuq Schiavone kemm kellek raġun!' Tistagħħbu kieku ngħidilkom min huma dawn n-nies. Pero m'hemmx għalfejn u dak nżommu għalija. L-PN jibda jiehu r-ruħ meta jifhem l-għeruq tat-telfa t'erbghin elf. Wieħed mill-perċimesijiet huwa ċertament Schiavone. M'għandix dubju wkoll li l-attakki ta' Schiavone lil Simon Busuttil mhux talli ma jdgħajfuhx talli jsaħħuh. Hija ħasra li minħabba l-egoiżimu u narċissizmu ta' whud, il-P.N spiċċa fis-sitwazzjoni tal-biki li jinsab fiha fejn wara li warrab Busuttil u tfaċċa Schiavone u l-P.N. żżerzaq biċċa oħra sew 'l isfel . . . "